KOMISSION TÄYTÄNTÖÖNPANOPÄÄTÖS (EU) 2021/773,

annettu 10 päivänä toukokuuta 2021,

väliaikaisen luvan antamisesta jäsenvaltioille tehdä päätöksiä neuvoston direktiivin 1999/105/EY mukaisesti tietyissä kolmansissa maissa tuotetun tiettyihin luokkiin kuuluvan metsänviljelyaineiston vastaavuudesta

(tiedoksiannettu numerolla C(2021) 3194)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon metsänviljelyaineiston pitämisestä kaupan 22 päivänä joulukuuta 1999 annetun neuvoston direktiivin 1999/105/EY (1) ja erityisesti sen 19 artiklan 3 kohdan,

sekä katsoo seuraavaa:

(1) Neuvoston päätöksessä 2008/971/EY (2) vahvistetaan säännöt, jotka koskevat perusaineiston hyväksymistä ja rekisteröintiä sekä sen jälkeistä metsänviljelyaineiston tuottamista tästä perusaineistosta koskevan vastaavuuden myöntämistä tietyille kolmansille maille. Kyseiset kolmannet maat ovat OECD:n metsänviljelyaineiston kansainvälistä kauppaa koskevan sertifiointijärjestelmän, jäljempänä ’metsäpuiden siemeniä ja taimia koskeva OECD-järjestelmä’, jäsenmaita.

(2) Päätös 2008/971/EY kattaa luokkiin ”siemenlähde tunnettu”, ”valikoitu” ja ”alustavasti testattu” kuuluvan metsänviljelyaineiston.

(3) Metsäpuiden siemeniä ja taimia koskevan OECD-järjestelmän säännöt ja määräykset (3), jäljempänä ’metsäpuiden siemeniä ja taimia koskevan OECD-järjestelmän säännöt’, kattoivat vuonna 2011 luokkiin ”siemenlähde tunnettu”, ”valikoitu” ja ”alustavasti testattu” kuuluvan metsänviljelyaineiston. Metsäpuiden siemeniä ja taimia koskevan OECD-järjestelmän sääntöjä muutettiin vuonna 2013 ottamalla mukaan luokka ”testattu”.3

(4) Koska unionin tasolla ei ole tehty luokan ”testattu” metsänviljelyaineiston vastaavuutta koskevaa päätöstä, jäsenvaltioille voidaan antaa lupa tehdä päätöksiä kansallisella tasolla direktiivin 1999/105/EY 19 artiklan 3 kohdan nojalla.

(5) Yhdistyneestä kuningaskunnasta tuli vuonna 2018 metsäpuiden siemeniä ja taimia koskevan OECD-järjestelmän jäsenmaa. Se sisällytettiin päätöksen 2008/971/EY (4) liitteeseen I kolmantena maana, sanotun kuitenkaan rajoittamatta unionin oikeuden soveltamista Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta erosopimuksen Irlantia/Pohjois-Irlantia koskevan pöytäkirjan 5 artiklan 4 kohdan, luettuna yhdessä kyseisen pöytäkirjan liitteen 2 kanssa, mukaisesti.

(6) Siihen asti, kun päätöstä 2008/971/EY muutetaan, jäsenvaltioille olisi annettava väliaikainen lupa tehdä päätöksiä päätöksen 2008/971/EY liitteessä I luetelluissa kolmansissa maissa tuotetun luokkaan ”testattu” kuuluvan metsänviljelyaineiston vastaavuudesta. Päätöksiä tehdessään jäsenvaltioiden olisi varmistettava, että tuotava aineisto antaa kaikilta osin vastaavat takuut kuin unionissa direktiivin 1999/105/EY mukaisesti tuotettu metsänviljelyaineisto.

(7) Päätöksen 2008/971/EY voimassaolon mahdolliseen jatkamiseen tarvittava aika huomioon ottaen ja jäsenvaltioihin tulevan tuonnin häiriöiden välttämiseksi tätä päätöstä olisi sovellettava 31 päivään joulukuuta 2024.

(8) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla 1. Jäsenvaltioilla on lupa tehdä päätöksiä siitä, antaako liitteessä luetellussa kolmannessa maassa tuotettu luokkaan ”testattu” kuuluva metsänviljelyaineisto vastaavat takuut kuin unionissa tuotettu ja direktiivin 1999/105/EY säännösten mukainen metsänviljelyaineisto. 2. Sovellettaessa 1 kohtaa tarkoitetaan: a) ’takuilla’ takuita seuraavista: i) perusaineiston hyväksyminen metsänviljelyaineiston tuottamiseen, ja ii) toimenpiteet, jotka liittyvät metsänviljelyaineiston myöhempään tuottamiseen tästä perusaineistosta kaupan pitämistä varten; b) ’luokkaan ”testattu” kuuluvalla metsänviljelyaineistolla’ metsänviljelyaineistoa, joka i) on tuotettu liitteessä luetelluista perusaineiston tyypeistä, ja ii) kuuluu johonkin direktiivin 1999/105/EY liitteessä I luetelluista lajeista tai keinollisista risteytymistä.

2 artikla Jäsenvaltioiden on viipymättä ilmoitettava komissiolle ja muille jäsenvaltioille tämän päätöksen mukaisesti tehdyistä päätöksistä ja tällaisten päätösten kumoamisesta.

3 artikla Tätä päätöstä sovelletaan 31 päivään joulukuuta 2024.

4 artikla Tämä päätös on osoitettu kaikille jäsenvaltioille.

Tehty Brysselissä 10 päivänä toukokuuta 2021. Komission puolesta Stella KYRIAKIDES Komission jäsen

(1) EUVL L 11, 15.1.2000, s. 17.

(2) Neuvoston päätös 2008/971/EY, tehty 16 päivänä joulukuuta 2008, kolmansissa maissa tuotetun metsänviljelyaineiston vastaavuudesta (EUVL L 345, 23.12.2008, s. 83).

(3) Decisions of the Council of the Organisation for Economic Cooperation and Development, Decision of the Council establishing the OECD Scheme for the Certification of Forest Reproductive Material Moving in International Trade [OECD/LEGAL/0355]. https://legalinstruments.oecd.org/en/instruments/OECD-LEGAL-0355

(4) Euroopan parlamentin ja neuvoston päätös (EU) 2021/536, annettu 24 päivänä maaliskuuta 2021, neuvoston päätöksen 2008/971/EY muuttamisesta siltä osin kuin on kyse Yhdistyneessä kuningaskunnassa tuotetun metsänviljelyaineiston vastaavuudesta (EUVL L 108, 29.3.2021, s. 1).